**Lærlingeklausul**

Med afsæt i udbudsloven § 176 og tilbudslovens § 7 ønsker Bygherren at

understøtte, at der uddannes så mange lærlinge som muligt på almene byggesager.

Bygherren stiller derfor krav om, jævnfør politisk målsætning fra

grøn boligaftale 2020, at entreprenøren forpligtiger sig til at sikre minimum

14% lærlinge, ud af det lærlingerelevante arbejde der er på byggeriet.

1. Entreprenøren er forpligtet til at sikre, at 14 % lærlinge svarende til XX årsværk, der anvendes til at opfylde Kontrakten, jf. nedenstående, besættes med arbejdstagere, som tilhører persongruppen af lærlinge/personer under oplæring. Ændrer den totale entreprisesum sig, skal antallet af lærlinge ligeledes tilpasses.

2. Lærlingeårsværket beregnes med Landsbyggefondens beregningsmodel

’Personer under oplæring – Landsbyggefonden’. Entreprenørens udkast

til hvordan de vil indfri kravet indgår i kontrakten.

3. Ved lærlinge forstås arbejdstagere, med hvem Entreprenøren eller eventuelle

underleverandører indgår eller har indgået en uddannelsesaftale.

Uddannelsesaftalen skal indgås som led i et uddannelsesforløb, som

lærlingen følger, og skal være rettet mod, at lærlingen opnår personlige,

sociale og faglige kvalifikationer, som understøtter lærlingens uddannelsesforløb,

og som giver grundlag for beskæftigelse på arbejdsmarkedet.

Kravet om lærlinge/personer under oplæring, kan ikke opfyldes ved anvendelse

af personer, der i kontraktperioden alene indgår i oplæringsforløb,

der har til formål at kvalificere personerne til at begå sig sikkert på

en arbejdsplads eller lignende.

4. Entreprenøren kan indgå uddannelsesaftaler om uddannelsesforløb i

medfør af andre tilsvarende uddannelsesordninger i EU, herunder med

lærlinge fra andre EU-lande, som på en lignende måde opfylder ovenstående

krav til et uddannelsesforløb.

5. Entreprenøren kan opfylde sin forpligtelse til at beskæftige lærlinge ved

at overføre personer, som ved kontraktens indgåelse er ansat hos Entreprenøren

til den udbudte kontrakt.

6. Kan Entreprenøren ikke på egen hånd ansætte lærlinge, kan Entreprenøren

henvende sig til relevant erhvervsskole eller tilsvarende og anmode

om at få formidlet lærlinge i medfør af lovbekendtgørelse 961 af 16.

august 2024 om erhvervsuddannelser, lovbekendtgørelse nr. 144 af 14

februar 2024 om arbejdsmarkedsuddannelser, og i medfør af bekendtgørelse

nr. 1825 af 28. december 2023 om integrationsuddannelser (IGU),

som anses at opfylde ovenstående krav til uddannelsesforløb.

7. Hvis Entreprenøren kan påvise, at det ikke har været muligt at indgå uddannelsesaftaler til besættelse af arbejdstimer med lærlinge, skal bygherren

orienteres, og derefter kan der træffes afgørelse om bortfald af vilkåret

eller evt. drøftes muligheder for social beskæftigelse i stedet. Det gælder

også offentlige bygherrer efter udbudslovens § 176 stk. 3, nr. 2.

8. Entreprenøren skal udarbejde og fremsende en lærlingeplan, der redegør

for, hvorledes lærlingeklausulen forventes overholdt. Af planen skal det

bl.a. fremgå, hvor mange arbejdstimer, der vil være udført af lærlinge,

hvilke typer lærlinge, der forventes beskæftiget, og i hvilke perioder lærlingene

vil være beskæftiget. Hertil skal den af Ordregivers udarbejdede

skabelon til en lærlingeplan anvendes, jf. bilag X. Lærlingeplanen skal

fremsendes til bygherren senest samtidig med fremlæggelse af arbejdsplan

for arbejdets udførelse, jf. herved AB18 § 13.

9. Sker der ændringer i lærlingeplanen, herunder hvis arbejdstimer i henhold

til lærlingeplanen ikke kan besættes med lærlinge, er Entreprenøren

forpligtet til at underrette Ordregiver om de forventede ændringer hurtigst

muligt. Orienteringen fritager ikke Entreprenøren for forpligtelsen.

10. Lærlingeplanen skal være et fast punkt på byggemøderne og møder mellem

Entreprenøren og Ordregiveren i kontraktens løbetid. Ordregiver

kan desuden anmode Entreprenøren om at deltage i et statusmøde, hvor

Entreprenøren redegør for Entreprenørens overholdelse af den forpligtelse,

som følger af lærlingeklausulen.

11. Entreprenøren skal ved kontraktens indgåelse udpege en kontaktperson/

lærlingeansvarlig hos Entreprenøren, som har til opgave at sikre koordineringen

af lærlingeindsatsen – herunder udfyldning og opdatering af

lærlingeplaner, opdatering af skilt (punkt 14) og evt. samarbejde med en

boligsocial helhedsplan om at rekruttere lokale lærlinge.

12. Ved arbejdets afslutning skal Entreprenøren på Ordregiverens anmodning

inden for en frist af 10 dage dokumenterer, at kravet efter punkt 1.

er overholdt. Ordregiver kan herunder kræve, at Entreprenøren dokumenterer

efterlevelse af en eventuel konkret aftalt udmøntning af kravene

i nærværende lærlingeklausul. Ordregiver kan desuden i kontraktens

løbetid på byggemøder forlanger, at Entreprenøren redegør for, hvordan

kravet efter punkt 1. vil blive opfyldt i løbet af kontraktperioden.

13. Hvis der opstår uenighed om, hvorvidt Entreprenørens manglende

besættelse af arbejdstimer med lærlinge er berettiget, kan Ordregiver

forlange en uddybende redegørelse fra Entreprenøren. Hvis Ordregiver

fortsat finder Entreprenørens handling uberettiget, kan Ordregiver meddele

dette til Entreprenøren med tilkendegivelse af, at manglende besættelse

af arbejdstimer med lærlinge udgør misligholdelse af kontrakten.

Tilsvarende gælder, hvis Entreprenøren ikke overholder pligten til at

dokumentere, at beskæftigelseskravet med lærlinge er opfyldt.

14. Som led i den løbende dialog om lærlingeindsatsen er Entreprenøren og

underentreprenørerne forpligtet til at deltage i minimum én workshop af

2 timers varighed, hvor lærlingeindsatsen drøftes. Bygherre er sammen

med entreprenøren ansvarlig for at indkalde til workshop ’Opstartsmøde

om lærlinge’. Denne workshop ligger i opstarten af byggeriet, men kan

gentages flere gange i løbet af byggeprocessen, hvis det skønnes nødvendigt

af bygherre. Den lokale erhvervsskole og AMU-konsulenter kan

inviteres med som én indgang til at rekruttere lærlinge.

15. Entreprenøren er ansvarlig for udarbejdelse af lærlingeskilte. Lærlingeskilte

viser løbende, hvor mange lærlinge, der er ansat på byggeriet.

Skiltet opsættes sammen med de andre byggepladskilte. Dette er for at

gøre opmærksom på lærlingeindsatsen både udadtil (offentlighed) og

indadtil (beboere og entreprenører/svende/lærlinge). Tid som forventes

at skulle bruges på skiltet: indkøb/opsætning og løbende opdatering af

antal lærlinge.